HRVATSKO PSIHOLOŠKO 
DRUŠTVO

Na temelju članka 11. Zakona o udrugama ("Narodne novine", broj 88/01 i 11/02), Skupština Hrvatskog psihološkog društva održana 11. studenog 2004. godine donijela je

STATUT

 HRVATSKOG PSIHOLOŠKOG DRUŠTVA

I. Opće odredbe

Članak 1.

Ovim Statutom utvrđuje se: naziv, sjedište i područje u kojemu djeluje Hrvatsko psihološko društvo (u daljnjem tekstu: HPD); zastupanje, ciljevi, djelatnosti kojima se ostvaruju ciljevi, javnost rada, članstvo, prava, obveze i stegovna odgovornost članova; unutarnji ustroj, tijela HPD-a i njihov sastav, ovlasti, način odlučivanja, uvjeti i način izbora i opoziva, trajanje mandata, imovina i raspolaganje mogućom dobiti; način stjecanja imovine te prestanak i postupak s imovinom u slučaju prestanka djelovanja HPD-a.

Članak 2.

Naziv društva jest: 

Hrvatsko psihološko društvo

Na engleskom jeziku naziv društva jest: 

Croatian Psychological Association.

Skraćeni naziv jest:   HPD.

Sjedište HPD-a je u Zagrebu, Švarcova 20.  ?
 
HPD djeluje na području Republike Hrvatske. 

HPD ima svojstvo pravne osobe.

HPD je upisano u Registar udruga u Zagrebu.

HPD zastupa i predstavlja predsjednik HPD-a.  

Članak 3.

HPD je udruga u koju su udružene sljedeće udruge:

Društvo psihologa Zagreba i Zagrebačke županije

Društvo psihologa Karlovca

Društvo psihologa Sisačko - Moslavačke županije

Društvo psihologa Varaždina

Društvo psihologa Virovitičko - Podravske županije

Društvo psihologa Požeško - Slavonske županije

Društvo psihologa Slavonskog Broda 

Društvo psihologa Osijeka

Društvo psihologa Primorsko - Goranske županije

Društvo psihologa Istre

Društvo psihologa Šibenika

Društvo psihologa Splita

Društvo psihologa Dubrovnika

Društvo psihologa Zadar

	U HPD se mogu udružiti i druga psihološka društva osnovana u Republici Hrvatskoj.
	
	Društva udružena u HPD su samostalne pravne osobe.

Radi što boljeg stručnog rada i što bolje strukovne povezanosti, HPD i Društva psihologa osnovali su sljedeće stručne sekcije. 

1. Sekcija za forenzičku psihologiju,
2. Sekcija za kliničku psihologiju,
3. Sekcija za medicinu rada,
4. Sekcija za penološku psihologiju,
5. Sekcija za predškolski odgoj,
6. Sekcija za profesionalnu orjentaciju,
7. Sekcija za psihologiju rada,
8. Sekcija za psihologiju u socijalnoj skribi,
9. Sekcija za psihologiju sporta,
10. Sekcija za školsku psiholoogiju,
11. Sekcija za vojnu psihologiju,
12. Sekcija za zdravstvenu psihologiju,
13. Sekcija psihologa koji rade s osobama s posebnim potrebama.

Stručne sekcije nisu pravne osobe. 

HPD i Društva mogu osivati i druge stručme sekcije.

Osnivanje i način rada stručnih sekcija regulira se općim aktom, koji donosi Skupština HPD-a.

Članak 4.

HPD ima pečat okruglog oblika promjera 35 mm na kojemu je obodno u gornjem dijelu ispisano: "Hrvatsko psihološko društvo", a u donjem dijelu "Croatian Psychological Association". U središtu pečata nalazi se slovo grčkog alfabeta "psi ".

Članak 5.

HPD se učlanjuje u odgovarajuće europske i svjetske asocijacije i surađuje s njima prema utvrđenim propozicijama.

Članak 6.

Rad HPD-a je javan. Javnost rada osigurava se i ostvaruje pravodobnim i istinitim obavještavanjem članova Društva i putem javnog priopćavanja. 

Članovi se o radu HPD-a obavještavaju dostavom pisanih materijala i putem sjednica tijela HPD-a. 

Predstavnici sredstava javnog priopćavanja mogu prisustvovati sjednicama tijela upravljanja HPD-a i izvještavati javnost o radu tih tijela i HPD-a, osim u slučajevima kad nadležno tijelo odluči drugačije.

Radi što potpunijeg ostvarivanja javnosti rada, HPD izdaje strukovno glasilo «Psihologijski vjesnik», a odluku o njegovu izdavanju donosi Skupština. 

HPD može izdavati i druge informativne ili periodične publikacije (biltene, plakate i sl.) sukladno propisima o izdavačkoj djelatnosti.

II. Ciljevi i djelatnosti kojima se ostvaruju ciljevi

Članak 7.

Temeljni cilj HPD-a jest:

Razvoj i popularizacija svih grana teorijske i primijenjene psihologije i skrb o društvenom položaju i promidžbi psihologije kao struke.

Koordinacija djelovanja županijskih društava i prezentacija aktivnosti.

HPD svoje temeljne ciljeve ostvaruje ovim djelatnostima:

(1)	Skrb o provedbi i poštivanju načela profesionalne etike reguliranih Kodeksom etike psihološke djelatnosti Hrvatske psihološke komore.
(2)	Skrb o pravilnoj uporabi stručnog psihologijskog nazivlja.
(3)	Suradnja s Hrvatskom psihološkom komorom. 
(4)	Poticanje razvitka psihologijske znanosti i njezine odgovarajuće primjene u praksi.
(5)	Poticanje izradbe i organiziranje objavljivanja znanstvenih i stručnih psihologijskih publikacija.
(6)	Skrb o izobrazbi i trajnom usavršavanju psihologa.
(7)	Organiziranje savjetovanja, predavanja, seminara, kongresa, tribina i drugih stručnih skupova kojima je cilj poboljšanje obrazovanja psihologa i njihova strukovnog položaja.
(8)	Stručna suradnja s drugim istovrsnim i sličnim društvima i organizacijama u Hrvatskoj i inozemstvu te svim organizacijama koje podupiru rad HPD-a. 
(9)	Izdavanje stručnih i znanstvenih časopisa.
(10)	Objavljivanje stručnih i znanstvenih psihologijskih publikacija.
(11)	Organizira redovite godišnje konferencije hrvatskih psihologa u suradnji s Društvima psihologa,
(12)	Sve druge djelatnosti koji pridonose razvitku i boljem statusu psihologa i psihološke struke.

III. Članovi HPD-a, prava, obveze i stegovna odgovornost članova

Članak 8.

Redoviti članovi HPD-a su Društva psihologa osnovana po županijama odnosno gradovima, koja su pravne osobe te psiholozi njihovi članovi.

Redoviti članovi HPD mogu biti i diplomirani psiholozi, koji nisu članovi niti jednog Društva psihologa. 

HPD ima počasne članove. Počasni članovi mogu biti državljani Hrvatske ili stranci koji su svojim djelovanjem posebno pridonijeli razvitku psihologije u Hrvatskoj i radu HPD-a.

Pridruženi članovi HPD-a mogu biti pripadnici drugih srodnih struka.

Članak 9.

Odluku u prijemu u počasno članstvo donosi Skupština na prijedlog Upravnog odbora HPD-a.

Članak 10.

Prava i obveze redovitih članova su:

-	da biraju i budu birani u tijela HPD-a;
-	da budu obaviješteni o radu HPD-a i njegovih tijela te o materijalnom i financijskom poslovanju;
-	da aktivno sudjeluju u izvršavanju ciljeva HPD-a i pridonose ostvarivanju njegovih djelatnosti;
-	da daju prijedloge, mišljenja i primjedbe na rad HPD-a i njegovih tijela; 
-	da se pridržavaju odredaba ovog statuta i drugih općih akata HPD-a;
-	da redovito plaćaju članarinu;
-	da čuvaju i promiču ugled HPD-a.

Članak 11.

Članstvo u HPD-u prestaje:
 
- prestankom rada HPD-a;
- pismenom izjavom o istupanju iz članstva; 
- isključenjem iz članstva.

Članak 12.

Član HPD-a može biti isključen iz članstva ako prekrši odredbe Statuta ili ugrozi interese Društva, ili prouzroči ozbiljnu štetu Društvu i njegovu članstvu. 

Odluku HPD-a o isključenju donosi Upravni odbor HPD-a. 

Isključeni član ima pravo žalbe Skupštini, čija je odluka o isključenju konačna.

IV. Tijela HPD-a

Članak 13.

Tijela HPD-a su: 

1. Skupština, 
2. Upravni odbor, 
3. Predsjednik,
4. Nadzorni odbor.

Članak 14.

Skupština je najviše tijelo HPD-a.

Skupštinu čine: po tri predstavnika svakog Društava psihologa udruženog u HPD i tri predstavnika psihologa koji su izravno učlanjeni u HPD.

Predstavnike bira svako Društvo psihologa, odnosno članovi koji su izravno učlanjeni u HPD.

Predstavnici se biraju na mandat od dvije godine. 

Isti predstavnici mogu biti ponovno birani u Skupštinu.

Redovna skupština HPD-a održava se najmanje jednom godišnje.

Predsjednik HPD-a može sazvati Izvanrednu skupštinu na vlastitu inicijativu ili na zahtjev bilo kojeg društva psihologa koje je član HPD-a.

Na Izvanrednoj skupštini razmatra se samo pitanje (ili pitanja) zbog kojega je Skupština sazvana.

Članak 15.

Skupštinu saziva predsjednik HPD-a dostavljanjem pismenih poziva članovima Skupštine najmanje 15 dana prije održavanja sjednice.

Poziv sadržava podatke o mjestu i vremenu održavanja sjednice te prijedlog dnevnog reda. Uz poziv se dostavljaju i materijali o pitanjima koja su na dnevnom redu.

Članak 16.

Skupština može pravovaljano odlučivati ako je nazočna najmanje polovica članova Skupštine.

Ako Skupštini ne pristupi polovica članova, predsjednik HPD-a saziva novu Skupštinu u roku ne manjem od 8 dana, a tada Skupština može donositi pravovaljane odluke, ako je nazočna najmanje jedna četvrtina članova Skupštine.

Pravovaljane odluke donose se natpolovičnom većinom glasova nazočnih, osim ako ovim Statutom nije drugačije određeno.

Odluke o promjeni Statuta i prestanku rada HPD-a Skupština donosi dvotrećinskom većinom nazočnih članova Skupštine.

Članak 17.

Skupština HPD-a:

-	donosi Statut i njegove izmjene i dopune,
-	donosi druge opće akte potrebne za djelovanje HPD-a, 
-	imenuje Upravni odbor,
-	bira i razrješava članove Nadzornog odbora,
-	donosi financijski plan i usvaja završni račun,
-	razmatra izvještaj o radu predsjednika HPD-a,
-	odlučuje o sudjelovanju HPD-a u radu nacionalnih i inozemnih organizacija,
-	odlučuje o udruživanju s drugim organizacijama, učlanjivanju u druge organizacije ili istupanje iz njih,
-	odlučuje o prestanku rada HPD-a,
-	odlučuje o drugim pitanjima od značaja za rad HPD-a i utvrđenima ovim Statutom, a koja nisu stavljena u nadležnost drugog tijela.

Članak 18.

Predsjednik HPD-a osigurava pravilan i zakonit rad HPD-a, a bira ga Upravni odbor na vrijeme od dvije godine, s time da može biti biran više puta za redom.

Upravni odbor može razriješiti Predsjednika HPD-a i prije isteka vremena na koje je izabran ako prekorači svoja ovlaštenja ili ne izvršava savjesno povjerene obveze. 

Članak 19.

Upravni odbor čine predsjednik HPD-a, a članove Upravnog odbora predsjednici društava  psihologa koji su udruženi u HPD.

Skupština imenuje Upravni odbor na vrijeme od dvije godine. 

Upravni odbor HPD-a:

-	utvrđuje prijedlog statuta i njegovih izmjena i dopuna,
-	utvrđuje prijedlog financijskog plana i završnog računa, 
-	podnosi Skupštini godišnji izvještaj o radu,
-	odlučuje o visini članarine,
-	odlučuje o prijemu i isključenju iz članstva, 
-	odlučuje o promjeni sjedišta HPD-a,
-	brine se o informiranju članstva i javnosti, 
-	odlučuje o korištenju imovine HPD-a,
-	osniva odbore, povjerenstva i druga tijela koja pomažu ostvarivanju ciljeva HPD-a,
-	obavlja sve druge aktivnosti koje mu Skupština stavi u nadležnost.

Sjednice Upravnog odbora održavaju se prema potrebi. 

Sjednica se može održati ako je nazočna većina članova Upravnog odbora, a pravovaljane odluke donose se većinom glasova nazočnih članova Upravnog odbora.

Upravni odbor i svaki njegov član odgovara za svoj rad Skupštini.

Članak 20.

Predsjednik HPD-a zastupa i predstavlja HPD te odgovara za zakonitost rada HPD-a.

Predsjednik HPD-a ujedno je i predsjednik Skupštine i predsjednik Upravnog odbora.

Predsjednik HPD-a:

-	saziva sjednice Skupštine HPD-a i Upravnog odbora, i predlaže dnevni i red.
-	provodi odluke Skupštine i rukovodi radom HPD-a između dvije sjednice Skupštine.

Članak 21.

Upravni odbor na svojoj prvoj sjednici iz svojih redova bira dopredsjednika i tajnika HPD-a na vrijeme od dvije godine.

Dopredsjednik pomaže predsjedniku HPD-a u njegovu radu i obavljaju druge poslove koje im povjeri predsjednik i Upravni odbor.

U slučaju odsutnosti ili spriječenosti predsjednika HPD-a zamjenjuje ga dopredsjednik.

Članak 22.
Tajnik HPD-a:

-	priprema nacrte prijedloga općih akata koje donosi Skupština 
-	brine se o urednom vođenju registra članova
-	vodi zapisnike sa sjednica Skupštine i Upravnog odbora
-	obavlja stručne i druge poslove za potrebe Skupštine i Upravnog odbora u skladu s općim aktima HPD-a.

Članak 23.

Upravni odbor može osnivati odbore, povjerenstva ili druga trajna ili povremena radna tijela HPD-a.

Upravni odbor imenuje predsjednika i članove trajnih radnih tijela iz redova članova HPD-a na vrijeme od 2 godine.

Povremena radna tijela obavljaju poslove i zadaće za koje su osnovani, i o tome podnose izvješća Upravnom odboru.

Članak 24.

Nadzorni odbor ima pet članova koje bira Skupština na vrijeme od dvije godine i mogu biti birani ponovno.

Član Nadzornog odbora ne može biti član Upravnog odbora.

Nadzorni odbor pravovaljano odlučuje ako je sjednici nazočna natpolovična većina njegovih članova, a pravovaljane odluke donosi većinom glasova nazočnih članova.

Predsjednik Nadzornog odbora, kojeg biraju članovi Odbora između sebe, saziva sjednice Odbora, rukovodi njegovim radom i obavlja druge poslove koje mu povjeri Odbor ili Skupština.

Članak 25.

Nadzorni odbor razmatra i nadzire:

- primjenu odredaba ovoga Statuta i drugih općih akata HPD-a,
- materijalno-financijsko poslovanje i korištenje imovine HPD-a, 
- ostvarivanje odluka, zaključaka i drugih pravnih akata,

- obavlja i druge poslove koje mu povjeri Skupština.

Članak 26.

Nadzorni odbor ima pravo zatražiti uvid u dokumentaciju i sve podatke o radu i poslovanju HPD-a. 

Upravni odbor i svaki član HPD-a dužan je bez odgađanja omogućiti uvid u zatraženu dokumentaciju i podatke i dati tražene obavijesti.

Članovi Nadzornog odbora mogu prisustvovati sjednicama Upravnog odbora, ali bez prava odlučivanja.

Nadzorni odbor može zatražiti sazivanje sjednica Upravnog odbora, odnosno Skupštine, ako utvrdi nepravilnosti u financijskom ili drugom poslovanju HPD-a, nemarnosti u izvršavanju poslova ili povrede Statuta i drugih općih akata HPD-a.

Članak 27.

Članovi Nadzornog odbora za svoj rad odgovaraju Skupštini.

Skupština može razriješiti Nadzorni odbor ili pojedinog člana i prije isteka vremena na koje je izabran ako prekorači svoja ovlaštenja ili ne izvršava savjesno povjerene obveze. 

Ako razrješava cijeli Nadzorni odbor, Skupština tada bira novi s punim mandatom, a ako razrješava pojedine članove Nadzornog odbora, Skupština bira nove članove Nadzornog odbora na vrijeme do isteka mandata u čiji su sastav birani.

Članak 28.

HPD ostvaruje prihode od: 

-	članarine,
-	donacije i dotacije,
-	sredstava dobivenih od međunarodnih organizacija koje podupiru rad i djelovanje HPD-a,
-	sredstava ostvarenih organiziranjem seminara i predavanja te izdavačke djelatnosti,
-	ostali prihodi sukladno zakonu.

Članak 29.

Imovinu HPD-a čine novčana sredstva koja je HPD steklo uplatom članarina, dobrovoljnim prilozima i darovima, obavljanjem njenih djelatnosti, dotacijama iz državnog proračuna i proračuna jedinica lokalne i područne (regionalne) samouprave te fondova, kao i druga novčana sredstva stečena u skladu sa zakonom, njene nepokretne i pokretne stvari, kao i druga imovinska prava.

HPD upravlja imovinom u skladu s propisima o materijalnom i financijskom poslovanju neprofitnih organizacija.

Svi prihodi i rashodi planiraju se financijskim planom koji se donosi za jednu kalendarsku godinu.

	Po završetku godine za koju je donesen financijski plan sastavlja se završni račun.

Predsjednik HPD-a ima naredbodavno pravo u raspolaganju imovinom HPD-a.

V. Nagrade i odličja

Članak 30.

HPD dodijeljuje nagrade i odličja.

Postupak i način dodijele nagrada i odličja uređuje se općim aktom koji donosi Skupština.

VI. Statut i drugi opći akti

Članak 31.

Statut je temeljni opći akt HPD-a i svi drugi opći akti moraju biti u skladu s odredbama Statuta.

Nacrt izmjena i dopuna statuta priprema i utvrđuje Upravni odbor HPD-a i upućuje ga na raspravu članovima HPD-a.

Upravni odbor HPD-a razmatra primjedbe i prijedloge koji su dani u raspravi, zauzima stavove o njima i utvrđuje prijedlog statuta.

Članak 32.

Tumačenje odredaba Statuta daje Skupština HPD-a.

Članak 33.

Sva unutarnja pitanja HPD-a, kao i druga pitanja koja nisu uređena Statutom, a zahtijevaju iscrpnu razradu, bit će uređena općim aktima koje donosi Skupština HPD-a.

Prijelazne i završne odredbe

Članak 34.

HPD prestaje odlukom Skupštine i u slučajevima propisanim zakonom.

U slučaju prestanka HPD-a imovina se predaje društvima psihologa koja su bila udružena u HPD i to u jednakim dijelovima. 

Članak 35.

Ovaj Statut objavljuje se na WEB stranici HPD-a i stupa na snagu osmog dana po objavljivanju.

U Opatiji, 11. studenog 2004. godine

	PREDSJEDNIK
	HRVATSKOG PSIHOLOŠKOG
	DRUŠTVA

	Prof. dr. sc. Mladen Havelka